ΓΡΑΠΤΗ ΕΡΩΤΗΣΗ P-2868/99

υποβολή: Marco Pannella (TDI) προς το Συμβούλιο

(10 Ιανουαρίου 2000)

Θέμα: Η περίπτωση της κ. Flora Brovina, του κ. Albin Kurti και του κ. Ukshin Hoti

Η κ. Flora Brovina, παιδίατρος και διανοούμενη της Πρίστινας, συνελήφθη από τις αρχές του Βελιγραδίου επειδή παρείχε ιατρική και επισιτιστική βοήθεια στους Κοσοβάρους κατά τη διάρκεια του πολέμου, κατηγορούμενη επίσης για συμμετοχή στην προετοιμασία τρομοκρατικών ενεργειών. Η κ. Flora Brovina, η οποία κρατήθηκε αρχικά στις φυλακές του Lipljan στο Κόσοβο, όπου και βασανίσθηκε επανειλημμένα, μεταφέρθηκε εν συνεχεία στη Σερβία. Στο επισκεπτήριο της απαγορευόταν να μιλά αλβανικά. Επιπλέον, η κ. Flora Brovina πάσχει από καρδιακό νόσημα και αντιμετωπίζει δυσκολίες για την εξεύρεση των αναγκαίων φαρμάκων. Στις 9 Δεκεμβρίου 1999, η κ. Flora Brovina καταδικάσθηκε σε 12ετή φυλάκιση για «αντικρατικές δραστηριότητες».

Ο κ. Albin Kurti, πρώην εκπρόσωπος της Ένωσης Φοιτητών της Πρίστινας, ο οποίος συνελήφθη αιφνιδίως στις 18 Απριλίου 1999 και κρατείται στη Σερβία, στις φυλακές του Posaravac, κατηγορείται επίσης για «αντικρατικές δραστηριότητες»και «σχέσεις με τρομοκρατική ένωση». Αφότου μεταφέρθηκε στη Σερβία, οι σερβικές αρχές αρνούνται να παράσχουν πληροφορίες σχετικά με το άτομό του.

Ο κ. Ukshin Hoti, καθηγητής πανεπιστημίου και εξέχουσα προοσωπικότητα στο Κόσοβο,ποψήφιος για το βραβείο Ζαχάρωφ του Ε.Κ. το 1998, είχε καταδικασθεί σε 5ετή φυλάκιση το 1994. Παρά το γεγονός ότι η ποινή του έληξε τον περασμένο Μάϊο, ο κ. Ukshin Hoti εξακολουθεί να φέρεται ως εξαφανισθείς. Σύμφωνα με δύο αλληλοσυγκλίνουσες μαρτυρίες, ο κ. Ukshin Hoti αποφυλακίσθηκε από τις φυλακές του Lipljan στις 16 Μαΐου. Παρά ταύτα, οι αρχές του Βελιγραδίου δεν διεβίβασαν καμμία επίσημη ανακοίνωση στην οικογένειά του. Ενδέχεται να έχει απαχθεί και μεταφερθεί στη Σερβία.

Διαθέτει το Συμβούλιο ευρύτερες πληροφορίες σχετικά με τις ως άνω περιπτώσεις;

Ποιές πρωτοβουλίες έχει αναλάβει το Συμβούλιο, ειδικότερα στο επίπεδο των Ηνωμένων Εθνών και του ΟΟΣΑ, με στόχο την ταχεία αποφυλάκιση των δύο χιλιάδων περίπου Κοσοβάρων που εξακολουθούν ακόμη να κρατούνται στις σερβικές φυλακές, καθώς και τη συλλογή πληροφοριών σχετικά με τα εξαφανισθέντα άτομα;

Απάντηση

(13 Μαρτίου 2000)

To Συμβούλιο συμμερίζεται πλήρως τις ανησυχίες του Αξιότιμου Βουλευτή όσον αφορά την τύχη των κοσοβάρων αιχμαλώτων που κρατούνται ακόμα στη Σερβία και κυρίως στην περίπτωση της κας Flora Brovina, του κ. Albin Kurti και του κ. Ukshin Hoti. Επωφελούμενοι από τη σύνοδο του Συμβουλίου Γενικών Υποθέσεων της 19ης Ιουλίου 1999, οιπουργοί ζήτησαν από την ΟΔΓ να εγγυηθεί ότι η Διεθνής Επιτροπή Ερυθρού Σταυρού (ΔΕΕΣ) θα μπορεί να επισκέπτεται ελεύθερα αυτούς τους αιχμαλώτους. Το Συμβούλιο ζήτησε επίσης την άμεση απελευθέρωση των αιχμαλώτων που κρατούνται χωρίς να έχει απαγγελθεί κατηγορία εναντίον τους και τη μεταχείριση των αιχμαλώτων σύμφωνα με τα εφαρμοστέα διεθνή πρότυπα.

Μετά το Συμβούλιο Γενικών Υποθέσεων της 19ης Ιουλίου, οι αρχές του Βελιγραδίου έδωσαν στη ΔΕΕΣ την άδεια να επισκέπτεται τις σερβικές φυλακές. Μέχρι στιγμής, η ΔΕΕΣ έχει αναγνωρίσει 2000 αλβανούς αιχμαλώτους από το Κόσοβο και μπορεί να έχει στη διάθεσή της και πιο πρόσφατα στοιχεία σχετικά με τον τόπο και τις συνθήκες κράτησης που αναφέρει ο Αξιότιμος Βουλευτής.

Το Συμβούλιο διαβεβαιώνει τον Αξιότιμο Βουλευτή ότι θα εξακολουθήσει να θεωρεί την πρόοδο στον τομέα των δημοκρατικών ελευθεριών και του σεβασμού των δικαιωμάτων των μειονοτήτων, όπως η τύχη των κοσοβάρων αιχμαλώτων, ως αποφασιστικό παράγοντα για την ενδεχόμενη άρση των κυρώσεων κατά του καθεστώτος του Βελιγραδίου.